虞集
张令鹿门图
张侯襄阳人，深知襄阳乐。
十年宦学怀襄阳，故托豪缣写山郭。
老我不乐思蜀都，人言嵩阳好隐居。
三十六峰常对面，水竹田庐还可图。
欲往不能心懆懆，忽见新图被山恼。
沙禽浦树俱可人，金涧石床为谁好？向来耆旧皆英雄，驾言从之道焉从？弄珠月冷识游女，沉剑潭深知卧龙。
八月霜晴水清浅，闻道扁舟足回转。
何时古寺傍檀溪？几处残碑在江岘？呼鹰台高秋草多，养鱼池中莲芡波。
蜀嵩未必不如此，我今不游奈老何！张侯张侯早结屋，莫待史詹为君卜。
要看陇上课儿耕，好在鱼梁白沙曲。